แก่งสะพือ

แก่งสะพือ เป็นแก่งหินแห่งหนึ่งในแม่น้ำมูล ตั้งอยู่ในเขตเทศบาลเมืองพิบูลมังสาหาร อำเภอพิบูลมังสาหาร จังหวัดอุบลราชธานี ห่างจากตัวอำเภอเมืองอุบลราชธานี ประมาณ 45 กิโลเมตร เมื่อเดินทางไปตามทางหลวงแผ่นดินหมายเลข 217 

คำว่า “สะพือ” สันนิษฐานว่าเป็นภาษากูย มาจากคำว่า “กะไซพรืด” โดยกะไซแปลว่างู และ พรืดแปลว่าใหญ่ ต่อมาเพี้ยนเป็น “ซำพรืด” จนในที่สุดเพี้ยนมาเป็น “สะพือ” ดังนั้น “แก่งสะพือ” จึงมีความหมายในภาษาไทยว่า “แก่งงูใหญ่” ซึ่งสอดคล้องกับตำนานความเชื่อของคนในท้องถิ่นที่เชื่อกันว่า มีพญานาคหรืองูใหญ่อาศัยอยู่เพื่อปกปักรักษาภูมิสถานแห่งนี้ 

แก่งสะพือ เป็นแก่งที่มีหินขนาดน้อยใหญ่สลับกัน มีลักษณะเป็นเขื่อนขนาดย่อมขวางกันลำแม่น้ำมูล เมื่อกระแสน้ำไหลผ่านกระทบหินเกิดเป็นฟองขาวมีเสียงน้ำตกดังตลอดเวลา ซึ่งแก่งสะพือจะปรากฏในช่วงเดือน มกราคม - พฤษภาคม น้ำในแม่น้ำมูลจะลดลงจนสามารถมองเห็นแก่งหินชัดเจน และบริเวณแก่งสะพือยังมีร้านค้าชุมชนสำหรับขายของที่ระลึกและอาหาร

 อ้างอิง 
ปราชญ์ท้องถิ่น อำเภอพิบูลมังสาหาร จังหวัดอุบลราชธานี.
สำนักงานพัฒนาชุมชนอำเภอพิบูลมังสาหาร จังหวัดอุบลราชธานี. : http://district.cdd.go.th/phibunmangsahan/gallery/ 

หมวดหมู่:แหล่งน้ำในจังหวัดอุบลราชธานี
หมวดหมู่:แม่น้ำมูล
หมวดหมู่:อำเภอพิบูลมังสาหาร